b'\n_START_ARTICLE_\nRafko Dolhar\n_START_SECTION_\n\xc5\xbdivljenje in delo\n_START_PARAGRAPH_\nRafko Dolhar se je rodil v dru\xc5\xbeini zdravnika Alojza Dolharja. Ljudsko \xc5\xa1olo je obiskoval v rodnem kraju, slovensko gimnazijo in licej v Trstu. \xc5\xa0tudij medicine je 1963 kon\xc4\x8dal na univerzi v Padovi in tu tudi specializacijo iz medicine dela (1965) in \xc5\xa1portne medicine (1971). leta 1968 je bil izvoljen za profesorja anatomije \xc4\x8dloveka na Naravoslovni fakulteti v Trstu. Poleg poklicnega dela je bil vsa leta aktiven tudi v vodstvu slovenske politi\xc4\x8dne stranke v Italiji in sicer kot pokrajinski tajnik stranke za Trst. Leta 1966 je bil na strankini list izvoljen v tr\xc5\xbea\xc5\xa1ki ob\xc4\x8dinski svet, v katerem je bil med drugim v letih 1974-1976 odbornik za zdravstvo. V okviru predavateljskega in publicisti\xc4\x8dnega dela je potrebno omeniti pet ciklov predavanj na radiu Trst A, ki so bila na sporedu v letih 1958\xe2\x88\x921970 v naslednjih tematskih sklopih: Izleti po gorah, Alpske smeri in poti, Iz planinskega dnevnika, Bli\xc5\xbenja in daljna smu\xc4\x8di\xc5\xa1\xc4\x8da in \xc4\x8clovek in cesta. Sodeloval je pri sestavi Vodnik po planinski poti SPD Trst (1975) ter napisal tri knjige: Pot v planine (Trst, 1965), \xc4\x8clovek in cesta (Trst, 1971) in Pot iz planin (Trst, 1974). V Planinskem vestniku je objavil poljudne \xc4\x8dlanke: Bivak pod Monta\xc5\xbeem (1962), V vi\xc5\xa1evem severozahodnem \xc5\xbelebu (1962) Dve poti s Koro\xc5\xa1ke (1963) in Dva kra\xc5\xa1ka sprehoda (1966).'